Diari Oficial de la Generalitat Valenciana


Sumari del DOGV 6209, del 18-02-2010 (2010/1503)

RESOLUCIÓ d'11 de febrer de 2009, de la Direcció General per al Canvi Climàtic, per la qual s'atorga a l'empresa La Platera, SA, l'autorització ambiental integrada per a una indústria de fabricació de productes ceràmics mitjançant enfornada (existent més ampliació) al terme municipal de l'Alcora.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6209

Data del DOGV
:   18-02-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/1503


Data del document
:   11-02-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ d'11 de febrer de 2009, de la Direcció General per al Canvi Climàtic, per la qual s'atorga a l'empresa La Platera, SA, l'autorització ambiental integrada per a una indústria de fabricació de productes ceràmics mitjançant enfornada (existent més ampliació) al terme municipal de l'Alcora. [2010/1503]  
Vistos els documents que consten en l'expedient 176/06 IPPC, instruït a instàncies de l'empresa La Platera, SA, a fi d'obtenir l'autorització ambiental integrada per a les seues instal·lacions de fabricació de productes ceràmics mitjançant enfornada, s'emet aquesta resolució de conformitat amb els següents  
Antecedents de fet  
1. Amb data 30 de novembre de 2006 Alfredo Mallol Castán, com a administrador de la mercantil La Platera, SA, amb CIF N39380816 i domicili social a la carretera de Castelló, s/n, del terme municipal de l'Alcora (Castelló), va presentar a Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a les instal·lacions (existents més ampliació) de fabricació de productes ceràmics mitjançant enfornada, que es detallen en l'annex I.  
2. Entre la documentació presentada està l'informe de compatibilitat urbanística, de data 15 de juliol de 2004, en el qual es conclou que l'emplaçament de l'activitat s'ajusta al marc urbanístic vigent que permet el seu desenvolupament.  
3. Amb data 11 de gener de 2007 es va requerir nova documentació a l'interessat, el qual la va presentar els dies 7 i 26 de febrer de 2008.  
Entre la documentació presentada es va aportar un nou informe de compatibilitat urbanística emés per l'arquitecte municipal de l'Ajuntament de l'Alcora, en data 5 de febrer de 2007, en què diu textualment que «el sòl sobre el qual s'instal·la l'activitat està classificat pel PGOU com a sòl urbà industrial 4B, indústria mixta, i que aquesta classificació és compatible amb l'activitat sol·licitada.» No obstant això, també indica en l'informe que la instal·lació ocupa part d'un vial i que el grau d'urbanització de la parcel·la és insuficient, per la qual cosa ha d'adequar-se a la normativa urbanística municipal en els aspectes esmentats.  
Per tot això, l'empresa ha d'adequar-se al que disposa la normativa urbanística respecte al vial, qüestió que no impedeix la resolució de l'autorització ambiental integrada.  
4. Amb data 12 d'abril de 2007 es va admetre a tràmit la sol·licitud, i es va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació que acompanyava la sol·licitud.  
5. Consten en l'expedient els informes de l'Ajuntament de l'Alcora i del Servei de Protecció de l'Ambient Atmosfèric en matèria de contaminació acústica.  
6. Com a conseqüència del contingut dels informes recopilats durant la tramitació, els dies 7 de maig de 2007 i 4 de juliol de 2007 la Conselleria de Medi Ambient, Aigua, Urbanisme i Habitatge va requerir nova documentació a l'empresa, la qual es va presentar amb data 16 de juliol de 2007.  
7. Amb data 29 d'agost de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, i es va publicar l'anunci corresponent en el Diari Oficial de la Comunitat Valenciana (núm. 5586).  
Durant el període d'informació pública no es van presentar al·legacions al projecte en aquesta Conselleria, però sí que se'n van presentar a l'Ajuntament de l'Alcora, i així consta en l'expedient certificat de la informació pública.  
8. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
9. S'han incorporat a l'expedient els informes emesos pel Servei de Residus Industrials, el Servei de Residus Urbans, l'Ajuntament de l'Alcora, la Confederació Hidrogràfica del Xúquer i l'Entitat Pública de Sanejament d'Aigües Residuals.  
10. Com a conseqüència del contingut dels informes recopilats durant la tramitació, els dies 21 de novembre de 2007 i 11 d'abril de 2008 la Conselleria de Medi Ambient, Aigua, Urbanisme i Habitatge va requerir nova documentació a l'empresa, la qual es va presentar amb data 7 de maig de 2008.  
11. Amb data 10 de desembre de 2008 es va fer el tràmit d'audiència a l'interessat, el qual va presentar al·legacions respecte a les concentracions de contaminants que admet l'Ordenança d'abocament de l'Ajuntament de l'Alcora, i altres en què es relaciona el descens de les vendes amb la possible disminució de la capacitat de producció, el cost de la implantació de mesures correctores i el termini per a la seua execució.  
12. Amb data 16 de desembre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 176/06 IPPC de sol·licitud d'autorització ambiental integrada, promoguda per La Platera, SA, i va estimar les al·legacions relatives als abocaments i desestimar la resta.  
Fonaments de dret  
1. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
2. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
3. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a La Platera, SA l'autorització ambiental integrada per a les seues instal·lacions de fabricació de productes ceràmics mitjançant enfornada, que s'ha de dur a terme a l'establiment situat a la carretera de Castelló, s/n, del terme municipal de l'Alcora (Castelló), referent al Projecte bàsic per a l'obtenció de l'autorització ambiental integrada, de data 25 d'octubre de 2006, subscrit per Manuel Francisco Gayet Mallol, la qual queda inscrita en el Registre General d'Instal·lacions IPPC de la Comunitat Valenciana amb el número 360-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els focus d'emissió següents, la nomenclatura dels quals serà la que s'utilitzarà d'ara endavant per al millor control i comunicació de les emissions:  
  
\* \* \* \* \* \* \* \*  
  
  
Cadascun d'aquests focus ha d'estar convenientment identificat in situ, d'acord amb aquesta nomenclatura.  
Els valors límit d'emissió per als focus canalitzats descrits i la periodicitat de controls per part d'una ECMQA són els següents:  
(1) Per als focus d'origen en forns amb un cabal de gasos inferior a 3.000 Nm³/h, el valor límit de fluorurs pot ser de 30 mg/Nm³, sempre que el cabal màssic d'aquest contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, caldrà entregar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos del mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos del mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals de funcionament i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
(5) Queden exclosos del mesurament d'emissió de partícules els focus d'emissió directa de turbines i motors de cogeneració que utilitzen gas natural com a combustible.  
S'ha de dur a terme un pla d'acció que permeta caracteritzar de manera representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules  
Almenys els focus que evacuen corrents de gasos provinents d'aspiracions de material pulverulent han de disposar de sistemes correctors de depuració de partícules. Així mateix, han de disposar també d'aquests sistemes correctors els focus associats als forns de cocció, sempre que siguen necessaris per a complir els límits d'emissió de partícules que estableix aquesta resolució.  
El funcionament adequat d'aquests sistemes correctors s'ha d'assegurar mitjançant el control i el registre continu almenys d'un paràmetre d'operació del sistema, que ha d'escollir l'empresa entre els tècnicament reconeguts o fonamentats, com ara la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge d'aquest paràmetre han de ser verificats per entitats col·laboradores de l'administració en matèria de qualitat ambiental i estar a disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra. Els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge ha de ser inferior als 200 ºC.  
c) Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
d) Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos de combustió en base seca i un contingut d'oxigen del 18% de O2.  
e) Els mesuraments de fluor s'han de fer amb sondes de material resistent a l'atac àcid, d'acord amb la norma ISO 15.713: 2006.  
1.3. Control de l'emissió de partícules per fonts difuses  
1.3.1. Emmagatzematge i manipulació de materials pulverulents  
L'emmagatzematge i la manipulació de materials pulverulents s'ha de fer en les condicions següents:  
a) S'han de tancar tots els sistemes de transport de matèries primeres pulverulentes a la fàbrica (cintes transportadores, catúfols, etc.).  
b) Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
Operacions de recepció de matèries primeres a granel.  
Operacions d'emmagatzematge i descàrrega de grànul atomitzat.  
Operacions d'emmagatzematge del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de fer en les condicions següents:  
a) Reducció de la resuspensió de pols causada per la circulació interna de vehicles, per a la qual cosa s'han de pavimentar els circuits adequats, s'han de mantenir netes les zones de circulació i s'hi ha de limitar la velocitat.  
b) Control a l'entrada i eixida del complex que assegure que els camions van coberts i tancats per a evitar vessaments. No es permetrà l'accés o l'eixida de la instal·lació a vehicles que no circulen coberts o tancats.  
2. Soroll  
Cal adoptar les mesures necessàries per a complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors que estableix la Llei 7/2002 per a zones d'ús industrial són:  
  
Després de la realització de l'última auditoria acústica, cada cinc anys se n'ha de fer una altra a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació, per a la qual cosa s'ha de mesurar el nivell de soroll en un nombre de punts representatius del perímetre, tant amb l'activitat en funcionament com parada (nivell de fons). Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
La documentació justifica l'absència d'abocament d'aigües residuals al domini públic hidràulic (abocament zero). Pel que fa a abocaments indirectes, s'ha presentat un certificat d'impermeabilitat i estanquitat de totes les basses.  
El titular ha de mantenir els abocaments d'aigües residuals sanitàries generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic. Consta en l'expedient el certificat de connexió dels abocaments d'aigües residuals emés per l'Ajuntament de l'Alcora i l'informe de l'Entitat Pública de Sanejament d'Aigües Residuals.  
El titular de l'activitat està obligat a portar el manteniment adequat de les basses o depòsits d'acumulació de les aigües residuals de manera que en quede assegurada la impermeabilitat i l'estanquitat al llarg del temps.  
La línia o línies d'aigua de l'activitat susceptibles de generar abocaments d'aigües residuals no han de disposar de cap sistema de desguàs capaç de generar un abocament continu o discontinu, ni directe ni indirecte, al domini públic hidràulic.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), «està prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia», i s'incoarà, si escau, un expedient sancionador per infracció tipificada en la lletra f) de l'article 116 de l'esmentada llei.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
3.1. Aigües residuals industrials  
Les aigües residuals industrials procedeixen de la zona d'esmaltadura (fabricació i aplicació d'esmalts, engalbes, fumats i aplicacions serigràfiques), laboratori i neteja general de les instal·lacions.  
Les aigües residuals industrials procedents de la línia per a l'aplicació d'engalbes, esmalts i fumats són conduïdes a través de canalons, basses d'acumulació, conduccions i equips de bombament des dels llocs de producció fins a la PTAR amb què compta la indústria, on són tractades (neutralització, coagulació, floculació, decantació) abans d'abocar-les a la xarxa municipal de sanejament de l'Alcora a través d'un únic punt d'abocament compartit amb un dels punts d'abocament d'aigües residuals sanitàries. L'empresa disposa de l'autorització d'abocament de l'Ajuntament de l'Alcora.  
L'empresa ha de dur a terme un pla d'autocontrols analítics sobre l'abocament d'origen industrial, en el qual s'han de caracteritzar trimestralment els paràmetres següents:  
  
En tots els casos, les mostres han de ser integrades durant 24 hores, i s'han de prendre en l'arqueta de registre. Les anàlisis han de ser efectuades per un laboratori homologat, entenent per tal els corresponents a empreses col·laboradores dels organismes de conca en matèria de control d'abocaments, d'acord amb el que estableix l'Ordre MAM 985/2006, de 23 de març, per la qual es desplega el règim jurídic de les entitats col·laboradores de l'administració hidràulica en matèria de control i vigilància de qualitat de les aigües i gestió dels abocaments al domini públic hidràulic.  
L'empresa ha d'instal·lar una arqueta de lliure accés des de l'exterior per als òrgans amb facultat inspectora, de manera que permeta la presa de mostres de l'efluent de la PTAR, abans de mesclar-lo amb les aigües sanitàries o pluvials, sense risc de manipulació de la qualitat o quantitat abocada en el moment de la inspecció.  
Les aigües residuals industrials procedents de la línia per a les aplicacions serigràfiques i les procedents del laboratori són conduïdes a través de canalons, basses d'acumulació, conduccions i equips de bombament des dels llocs de producció fins a les basses d'emmagatzematge, des d'on són retirades per un gestor autoritzat (atomitzador).  
D'acord amb la ràtio anual d'aigües residuals industrials produïdes/producte acabat, s'ha de presentar un balanç anual amb la producció de les aigües residuals generades i les gestionades externament, acompanyat de les factures o justificants acreditatius de la retirada de les aigües residuals i el posterior tractament per un gestor autoritzat, de manera que el volum d'aigües residuals generat siga coherent amb el volum d'aigües gestionat externament. Aquest balanç, acompanyat de les factures o justificants, s'ha d'aportar junt amb la resta d'informació sobre emissions del Reglament E-PRTR.  
3.2. Aigües sanitàries  
Les aigües residuals sanitàries, procedents de menjadors, lavabos i vestuaris, s'arrepleguen perquè desguassen a la xarxa municipal de sanejament de l'Alcora a través de dos punts d'abocament, un dels quals es comparteix amb el punt d'abocament d'aigües residuals industrials. Es disposa de l'autorització d'abocament de l'Ajuntament de l'Alcora.  
3.3. Aigües pluvials  
Les aigües pluvials de les cobertes de les naus s'arrepleguen a través de baixants que desguassen en la solera de la parcel·la, per on corren juntament amb les aigües d'escorrentia cap a diversos punts d'abocament fins a la cuneta de la CV-16.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic.  
4. Protecció del sòl i de les aigües subterrànies  
Està prohibit l'abocament a qualsevol llit, sòl o subsòl que puga deteriorar la qualitat de les aigües, sense tenir l'autorització de la Confederació Hidrogràfica del Xúquer.  
No es poden fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Cal ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha formalitzat l'informe preliminar de situació del sòl que requereix l'article 3.1 del Reial decret 9/2005, sense perjudici que posteriorment es puguen requerir al titular de l'activitat informes complementaris o periòdics més detallats, tal com preveuen els punts 3 i 4 de l'article 3 de l'esmentat reial decret.  
Així mateix, el titular de l'activitat està obligat a complir el que disposa el punt 5 de l'article 3 del Reial decret 9/2005, en el cas que a l'emplaçament anara a exercir-se una activitat diferent de l'actual o canviara l'ús del sòl, i també el que estableix l'article 8 del mateix reial decret, referit a la publicitat registral.  
5. Residus  
5.1. Producció de residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'ordre de magnitud que es detalla a continuació i la capacitat de producció de productes ceràmics mitjançant enfornada del centre productiu detallat en l'annex I siga aproximadament de 96 tones/dia de revestiment i 95 tones/dia de paviment.  
  
Aquest centre productiu està inscrit en el Registre de Petits Productors de Residus Tòxics i Perillosos de la Comunitat Valenciana.  
Així mateix, es projecta generar els residus no perillosos següents:  
  
\* \* \* \* \* \* \* \*  
  
El mencionado centro productivo queda inscrito en el Registro de Pequeños Productores de Residuos Tóxicos y Peligrosos de la Comunitat Valenciana.  
Asimismo, se proyecta generar los siguientes residuos no peligrosos:  
  
Els residus s'han d'entregar a un gestor autoritzat per a aquesta activitat, tal com consta en el projecte.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període hauran de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Cada quatre anys s'ha d'elaborar un pla de prevenció i reducció de residus perillosos, que s'ha de presentar a la Direcció General per al Canvi Climàtic.  
Les autoritzacions i la resta de requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que cal adoptar en situacions diferents de les normals que puguen afectar el medi ambient  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'ha de comunicar immediatament aquesta situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
Les causes de l'incident.  
L'hora en què es va produir i la duració.  
Les característiques de l'emissió o abocament.  
Les mesures correctores adoptades.  
L'hora i la forma en què es va comunicar el succés.   
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14073: 1996.  
Així mateix, quan es determine el tancament definitiu de les instal·lacions, cal desmantellar-les i clausurar-les, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Altres condicions  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic i en els seus annexos en els aspectes que no fixa aquesta resolució.  
S'han de complir totes les disposicions aplicables per a garantir la protecció de la salut de les persones.  
En el control inicial s'ha de comprovar que s'han aplicat les mesures que preveu el projecte.  
8. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de sis mesos el titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà efectuada en el termini de sis mesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Seté  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 11 de febrer de 2009.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La Platera, SA és una fàbrica de productes ceràmics mitjançant enfornada, ubicada a la carretera de Castelló, s/n, del terme municipal de l'Alcora (Castelló).  
La capacitat de producció de productes ceràmics mitjançant enfornada és aproximadament de 96 tones/dia de revestiment i 95 tones/dia de paviment. El procés industrial consta, bàsicament, de les etapes següents:  
Recepció, emmagatzematge i distribució de matèria primera (argila atomitzada, esmalts, colors).  
Premsatge.  
Assecatge.  
Esmaltadura: preparació i aplicació.  
Cocció.  
Classificació, embalatge, emmagatzematge i expedició.  
De manera més estesa, el procés industrial s'inicia amb la recepció de camions banyera, que descarreguen l'argila atomitzada en les tremuges de recepció, les quals disposen d'aspiracions localitzades.  
Des de les sitges, a través de cintes transportadores, s'alimenten les premses, on es formen les peces abans de sotmetre-les al procés d'assecatge, en què s'elimina la humitat fins que les peces queden amb la consistència adequada per a sotmetre-les al procés d'esmaltadura i posteriorment al de cocció en forn. El producte final, una vegada empaquetat i paletitzat, roman al magatzem d'expedicions.  
Les aigües residuals industrials procedents de la línia per a l'aplicació d'engalbes, esmalts i fumats són conduïdes fins a la PTAR de què disposa la indústria, on són tractades abans que desguassen a la xarxa municipal de sanejament de l'Alcora a través d'un únic punt d'abocament compartit amb un dels punts d'abocament d'aigües residuals sanitàries.   
Les aigües residuals industrials procedents de la línia per a les aplicacions serigràfiques i les procedents del laboratori són conduïdes des dels llocs de producció fins a les basses d'emmagatzematge, des d'on són retirades per un gestor autoritzat (atomitzador).  
Les aigües residuals sanitàries, procedents de menjadors, lavabos i vestuaris, s'arrepleguen a la xarxa municipal de sanejament de l'Alcora a través de dos punts d'abocament, un dels quals es comparteix amb el punt d'abocament d'aigües residuals sanitàries. L'empresa disposa de l'autorització d'abocament de l'Ajuntament de l'Alcora.  
Les aigües pluvials de les cobertes de les naus s'arrepleguen a través de baixants que desguassen en la solera de la parcel·la, per on corren juntament amb les aigües d'escorrentia cap a diversos punts d'abocament fins a la cuneta de la CV-16.  
Es disposa d'aspiracions localitzades a les zones de recepció, premses i esmaltadura. Aquestes aspiracions es dirigeixen cap als filtres respectius. Les partícules arreplegades en els filtres es gestionen a través d'un gestor autoritzat.  
Els residus perillosos s'emmagatzemen temporalment sota coberta o en un contenidor estanc fins que siguen arreplegats per un gestor autoritzat.